সিআইটিইউ এবং এআইএনটিইউসি-র ডাকে শুক্রবার দেশজুড়ে সাধারণ ধর্মঘটের ডাক দেওয়া হয়েছে। ফলে, ধর্মঘটের দিন রাজ্যে স্বাভাবিক জীবনযাত্রা ব্যাহত হওয়ার আশঙ্কা রয়েছে। সাধারণ মানুষও এই দিন রাস্তা-ঘাটে বের হতে আতঙ্ক বোধ করছেন। কিন্তু, যে কোনও মূল্যে এই ধর্মঘটকে রুখতে মরিয়া মুখ্যমন্ত্রী মমতা বন্দ্যোপাধ্যায়ের প্রশাসন।
আরও পড়ুন— 
শুক্রবার ব্যাংক বন্ধ থাকবে। এটিএম থেকে টাকা তোলা যাবে কি?
বুধবারই নবান্নে সাংবাদিক সম্মেলনে ধর্মঘটীদের উদ্দেশে কড়া বার্তা দিয়েছিলেন মুখ্যমন্ত্রী। বৃহস্পতিবারও একপ্রস্থ কড়া বার্তা দিলেন তিনি। নবান্নে দাঁড়িয়ে সাফ জানিয়ে দিলেন, ‘শুক্রবার কোনও ধর্মঘট হচ্ছে না। প্রশাসনকে কড়া হাতে এই ধর্মঘট মোকাবিলা করতে নির্দেশ দিয়েছি।’ সেই সঙ্গে মুখ্যমন্ত্রী আরও জানান, ধর্মঘটে যদি কোনও ভাঙচুরের ঘটনা ঘটে তাহলে কড়া ব্যবস্থা নেওয়া হবে। এমনকী, সরকারি সম্পত্তি নষ্ট করার চেষ্টা হলে কাউকে ছেড়ে কথা বলা হবে না বলেও হুঁশিয়ারি দিয়েছেন তিনি। শুক্রবার রাস্তায় অতিরিক্ত সরকারি বাস যেমন থাকছে, তেমনি বেসরকারি সব বাসই চলবে বলেও আশ্বস্ত করা হয়েছে নবান্ন থেকে।

ধর্মঘটে বাইরে বেরিয়ে কেউ যদি কোনও বিপদে পড়েন সেক্ষেত্রে রাজ্য সরকার তাঁদের পাশে থাকবে বলেও জানিয়েছেন মুখ্যমন্ত্রী। প্রয়োজনে রাজ্য ক্ষতিপূরণও দেবে বলে জানিয়েছেন তিনি। এদিকে, লালবাজার সূত্রে যা খবর তাতে শুক্রবার কলকাতার গুরুত্বপূর্ণ রাস্তার মোড়গুলিতে বিশাল পুলিশ বাহিনী মোতায়েন থাকছে। সমানে টহল দেবে পুলিশের ফ্লাইং ভ্যান। কোথাও কারোকে জোর করে ধর্মঘট মানতে বাধ্য করা হলে পুলিশ কড়া হাতে তার ব্যবস্থা নিতে তৈরি হচ্ছে বলেও খবর। কলকাতার সঙ্গে সঙ্গে সমগ্র রাজ্য জুড়েই ধর্মঘটকে যে কোনও মূল্যে ব্যর্থ করতে প্রশাসনকে নির্দেশ দেওয়া হয়েছে। মমতা বন্দ্যোপাধ্যায় জানিয়েছেন, ‘যাঁদের কোনও কাজ নেই, যাঁরা শুধু ছুটি কাটাতে চান, তারাই এইসব ধর্মঘট করেন।’